شەفەق
نیوز/ سەرچەوەیگ ئەمنی لە دیالە، ئمڕوو دووشەممە، خەوەردا لە دەسگیرکردن هەفت توومەتبار
وە مرافەیلیگ خیزانی وهووزانە، و هیزە ئەمنیەیلە وەردەوامن لە مینەکردن ئاخونیگ کابرای
بزگیریگ رفانیە و کوشتیەسەی، لە وەختیگ چوار مەدەنی وە رویداوەیلیگ جیاجیا لە دیالە
و سەڵاحەدین زەخمدار بوینە.
سەرچەوەگە
ئەرا ئاژانس شەفەق نیوز وت: هیزیگ ئەمنی هاوبەش هەفت کەس دەسگیر کرد وە توومەت مرافەیگ
خیزانی وهووزانە لە ناحیەی بەنی سەعەد، ک ئەو مرافەیلە بوینە هوکار هەیشت قوربانی
و زەخمدار لە دوو رویداو جیاجیا.
وتیش:
توومەتبارەیل ئەرا لاێەنەیل لێکۆڵینەوە هەواڵە کریان، و هیزەیل ئەمنی خوەیان لەبان
ناوچەیل مرافەگە لە ناحیەی بەنی سەعەد چەسپانن.
هەرلیوا،
سەرچەوەیگ ئەمنی پایەبەرز ئەرا ئاژانس شەفەق نیوز وت: هیزەیل ئەمنی و هەواڵگری وەردەوامن
لە مینەکردن ئاخونیگ وەگەرد کەسیگ هاوبەشی لە رفیان بزگیریگ لە ناوچەی ندا لە دەورگرد
مەنەلی، و وەرەو ناوچەی چووڵیگ بردنەسەی و لە سنوور ناوبەین ناحیەی قەزانیە و پاریزگای
واست کوشتنەسەی و نانەسەی خاک، دویای ئەوە ک خانەوادەی رازی نەویە ٢٠٠ هەزار دۆلار
وەپیان بیەێد.
سەرچەوەگە
دیاری کرد ک ئەو ئاخونە و هاوبەشەگەی خەڵک قەزای بەلەدرووز بوینە، و ئی تاوانە ئەرا
تەمای خوەیان جیوەجی کردنە.
هەمیش
لە دیالە، سەرچەوەیگ ئەمنی ئەرا ئاژانس شەفەق نیوز وت: دوو گەنج وە رویداویگ
هاتوچو لەبان ری جدیدە ئەغەوات لە دەورگرد قەزای خاڵس زەخمدار بوین، وتیش زەخمەیلیان
سەختە و هانە ژێر چەودیریکردن هویرد لە خەسەخانەی بەعقوبە.
لە رویداویگتر،
وەگورەی خود سەرچەوەگە، گەنجیگ لە قەزای خاڵس تویش تەزیان کارەبا هات، وبریا خەسەخانە
و ها ژیر چەودیری هویرد.
لە سەڵاحەدین،
سەرچەوەیگ ئەمنی ئەرا ئاژانس شەفەق نیوز وت: پیاوێگ وە رویداویگ هاتوچو لە قەزای سامەڕا
زەخمدار بوی، و ئەرا خەسخانە بریا.
